Title: ประกาศกรมวิชาการเกษตร เรื่อง เงื่อนไขการนำเข้าผลมะม่วงสดจากราชอาณาจักรกัมพูชา พ.ศ. 2559

ประกาศกรมวิชาการเกษตร

ประกาศกรมวิชาการเกษตร
เรื่อง
เงื่อนไขการนำเข้าผลมะม่วงสดจากราชอาณาจักรกัมพูชา
พ.ศ. ๒๕๕๙

กรมวิชาการเกษตรได้วิเคราะห์ความเสี่ยงศัตรูพืชของผลมะม่วงสดนำเข้าเพื่อการค้าจากราชอาณาจักรกัมพูชาเสร็จสิ้นแล้ว

อาศัยอำนาจตามความในมาตรา
๘ (๒) และมาตรา ๑๐ แห่งพระราชบัญญัติกักพืช พ.ศ. ๒๕๐๗ ซึ่งแก้ไขเพิ่มเติมโดยพระราชบัญญัติกักพืช
(ฉบับที่ ๓) พ.ศ. ๒๕๕๑
อธิบดีกรมวิชาการเกษตรโดยคำแนะนำของคณะกรรมการกักพืชจึงออกประกาศเงื่อนไขการนำเข้าผลมะม่วงสดเพื่อการค้าจากราชอาณาจักรกัมพูชา
ดังต่อไปนี้

ข้อ
๑  ประกาศนี้เรียกว่า ประกาศกรมวิชาการเกษตร
เรื่อง เงื่อนไขการนำเข้าผลมะม่วงสดจากราชอาณาจักรกัมพูชา พ.ศ. ๒๕๕๙

ข้อ
๒[๑]  ประกาศนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป

ข้อ
๓  ชนิดพืชที่อนุญาต
ผลมะม่วงสด
(mango, Mangifera indica)

ข้อ
๔  ศัตรูพืชกักกันที่เกี่ยวข้อง
รายชื่อศัตรูพืชกักกันของราชอาณาจักรไทยสำหรับผลมะม่วงสดจากราชอาณาจักรกัมพูชาปรากฏตามเอกสารแนบท้ายประกาศนี้

ข้อ
๕  หน่วยงานที่รับผิดชอบ
๕.๑
ราชอาณาจักรไทย คือ กรมวิชาการเกษตร
๕.๒
ราชอาณาจักรกัมพูชา คือ Plant Protection, Sanitary and Phytosanitary Department, General Directorate of Agriculture, Ministry of Agriculture, Forestry, and Fisheries ได้รับมอบหมายให้เป็นองค์กรอารักขาพืชแห่งชาติ (National Plant Protection Organization) อย่างเป็นทางการของราชอาณาจักรกัมพูชา ซึ่งต่อไปในประกาศนี้จะเรียกว่า NPPO

ข้อ
๖  การอนุญาตนำเข้า
ต้องมีใบอนุญาตนำเข้าซึ่งออกให้โดยกรมวิชาการเกษตร

ข้อ
๗  วิธีการขนส่ง
ต้องส่งผลมะม่วงสดมาจากเมืองท่าแห่งหนึ่งในราชอาณาจักรกัมพูชาไปยังเมืองท่าปลายทางในราชอาณาจักรไทยในลักษณะเป็นสินค้าขนส่งทางบกหรือทางน้ำ

ข้อ
๘  แหล่งปลูก
ผลมะม่วงสดต้องมาจากแหล่งปลูกในราชอาณาจักรกัมพูชา

ข้อ
๙  ข้อกำหนดสำหรับสวน
สวนที่จะส่งออกผลมะม่วงสดไปยังราชอาณาจักรไทย
เกษตรกรเจ้าของสวนต้องมีการบริหารจัดการสวนด้วยการประสานวิธีการปฏิบัติทางการเกษตรที่ดีซึ่งถือว่ามีประสิทธิภาพทางด้านกักกันพืช
โดยต้องรักษาความสะอาดสวน และต้องมีการบริหารจัดการศัตรูพืชแบบผสมผสาน
หรือมีมาตรการอื่น ๆ ในการควบคุมศัตรูพืช  ทั้งนี้
เพื่อให้เกิดความมั่นใจว่าศัตรูพืชกักกันของราชอาณาจักรไทยได้รับการจัดการอย่างเหมาะสม

ข้อ
๑๐  ข้อกำหนดสำหรับโรงคัดบรรจุผลไม้หรือสถานที่จัดการผลไม้ส่งออก
ต้องเก็บรักษาผลมะม่วงสดในสภาพที่เหมาะสมตั้งแต่หลังการเก็บเกี่ยวจนถึงขั้นตอนการคัดบรรจุ
และต้องคัดผลมะม่วงสดที่มีลักษณะอาการของโรคหรือสงสัยว่ามีการทำลายของศัตรูพืชออก

ข้อ
๑๑  ข้อกำหนดสำหรับบรรจุภัณฑ์
๑๑.๑
บรรจุภัณฑ์ที่นำมาใช้ต้องใหม่หรือหากนำบรรจุภัณฑ์กลับมาใช้ใหม่ต้องสะอาด
๑๑.๒
ต้องบรรจุในบรรจุภัณฑ์ที่ปิดมิดชิดหรือตู้ขนส่งสินค้าที่ปิดสนิทซึ่งต้องไม่มีการปะปนของดิน
ทราย และชิ้นส่วนของพืช เช่น ใบ กิ่งก้าน เศษซากพืช เป็นต้น
หรือสิ่งอื่นใดที่มีศักยภาพนำพาศัตรูพืชกักกันได้ ในกรณีบรรจุในบรรจุภัณฑ์ที่เปิด
หรือขนส่งโดยใช้กระบะบรรทุกต้องจัดการกระบะบรรทุกให้สะอาดปราศจาก ดิน ทราย
และชิ้นส่วนของพืชหรือสิ่งอื่นใดที่มีศักยภาพนำพาศัตรูพืชกักกันได้
ก่อนดำเนินการขนย้ายผลมะม่วงสดขึ้นบรรจุในกระบะบรรทุกของยานพาหนะ นอกจากนี้
ต้องคลุมผ้าหรือพลาสติกปิดส่วนของกระบะบรรทุกให้มิดชิดซึ่งมั่นใจได้ว่าสามารถป้องกันมิให้ศัตรูพืชเข้าทำลายซ้ำและผลมะม่วงสดร่วงหล่นในระหว่างการขนส่ง

ข้อ
๑๒  การตรวจส่งออก
เจ้าหน้าที่ของ
NPPO ต้องสุ่มตรวจผลมะม่วงสดก่อนส่งออกตามกระบวนการที่เหมาะสมอย่างเป็นทางการ
และต้องปราศจากศัตรูพืชกักกันตามที่ระบุไว้ในเอกสารแนบท้ายประกาศนี้ ก่อนให้การรับรองผลมะม่วงสดส่งออกไปราชอาณาจักรไทย

ข้อ
๑๓  การรับรองสุขอนามัยพืช
ต้องมีใบรับรองสุขอนามัยพืชซึ่งออกให้โดย
NPPO กำกับมาด้วย
โดยต้นฉบับใบรับรองสุขอนามัยพืชต้องแนบมาพร้อมกับสินค้าทุกครั้งที่ส่งไปยังราชอาณาจักรไทย

ข้อ
๑๔  การตรวจนำเข้า
๑๔.๑
เมื่อผลมะม่วงสดมาถึงด่านนำเข้าในราชอาณาจักรไทย
การตรวจนำเข้าจะดำเนินการหลังจากพนักงานเจ้าหน้าที่ได้ตรวจสอบยืนยันความถูกต้องของเอกสารทั้งหมดที่แนบมาพร้อมกับสินค้า
๑๔.๒
พนักงานเจ้าหน้าที่จะสุ่มตัวอย่างผลมะม่วงสดและตรวจสอบว่ามีศัตรูพืชหรือไม่ ถ้ามีผลมะม่วงสดจำนวนน้อยกว่า
๑,๐๐๐ ผล ต้องสุ่มตรวจจำนวน ๔๕๐ ผล หรือสุ่มตรวจทั้งหมด ถ้ามีจำนวนเท่ากับหรือมากกว่า
๑,๐๐๐ ผล ต้องสุ่มตรวจจำนวน ๖๐๐ ผล
๑๔.๓
ผลมะม่วงสดเมื่อมาถึงด่านนำเข้าในราชอาณาจักรไทยต้องปราศจากศัตรูพืชที่มีชีวิต
ถ้าตรวจพบศัตรูพืชที่มีชีวิต จะส่งตัวอย่างไปยังห้องปฏิบัติการเพื่อจำแนกชนิด
และต้องกักผลไม้ไว้จนกว่าจะทราบผลจากห้องปฏิบัติการ
๑๔.๔
ในกรณีตรวจพบศัตรูพืชกักกันของราชอาณาจักรไทยตามที่ระบุไว้ในเอกสารแนบท้ายประกาศนี้ระหว่างการสุ่มตรวจผลมะม่วงสด
ต้องกำจัดศัตรูพืชเหล่านั้นด้วยวิธีที่เหมาะสม (ถ้ามีวิธีการกำจัด) ส่งกลับ หรือทำลาย
โดยผู้นำเข้าต้องเป็นผู้รับผิดชอบค่าใช้จ่ายทั้งหมด
๑๔.๕
ในกรณีตรวจพบสิ่งมีชีวิตชนิดอื่นที่ไม่มีรายชื่อปรากฏตามรายชื่อแนบท้ายประกาศนี้
ที่มีศักยภาพเป็นศัตรูพืชกักกันของราชอาณาจักรไทย
ต้องกำจัดศัตรูพืชเหล่านั้นด้วยวิธีที่เหมาะสม (ถ้ามีวิธีการกำจัด) ส่งกลับ
หรือทำลาย โดยผู้นำเข้าต้องเป็นผู้รับผิดชอบค่าใช้จ่ายทั้งหมด กรมวิชาการเกษตรมีสิทธิระงับการนำเข้าเป็นการชั่วคราว
จนกว่าการประเมินความเสี่ยงศัตรูพืชที่ตรวจพบนั้นได้ดำเนินการแล้วเสร็จ
๑๔.๖
กรมวิชาการเกษตรมีสิทธิสั่งให้ส่งผลมะม่วงสดกลับหรือทำลาย โดยผู้นำเข้าต้องเป็นผู้รับผิดชอบค่าใช้จ่ายทั้งหมด
ในกรณีการนำเข้าไม่เป็นไปตามเงื่อนไขที่กำหนด

ข้อ
๑๕  การประเมินกระบวนการส่งออก
๑๕.๑
กรมวิชาการเกษตรขอสงวนสิทธิในการส่งพนักงานเจ้าหน้าที่ไปยังราชอาณาจักรกัมพูชา
เพื่อประเมินกระบวนการตรวจรับรองส่งออกผลมะม่วงสดก่อนอนุญาตให้นำเข้าเป็นการค้ามาในราชอาณาจักรไทยหรือไม่ก็ได้
โดยราชอาณาจักรกัมพูชาต้องเป็นผู้รับผิดชอบค่าใช้จ่ายทั้งหมด
๑๕.๒
ในกรณีที่มีการระงับการนำเข้า หากกรมวิชาการเกษตรพิจารณาแล้ว
เห็นว่ามีความจำเป็นอาจส่งพนักงานเจ้าหน้าที่เดินทางไปประเมินกระบวนการตรวจรับรองส่งออกในราชอาณาจักรกัมพูชาก่อนจะตัดสินใจอนุญาตให้นำเข้าได้อีกต่อไป
โดยราชอาณาจักรกัมพูชาต้องเป็นผู้รับผิดชอบค่าใช้จ่ายทั้งหมด

ประกาศ ณ วันที่ ๒๘
กันยายน พ.ศ. ๒๕๕๙
สมชาย  ชาญณรงค์กุล
อธิบดีกรมวิชาการเกษตร

[เอกสารแนบท้าย]

๑. รายชื่อศัตรูพืชกักกันของผลมะม่วงสดจากราชอาณาจักรกัมพูชา
แนบท้ายประกาศกรมวิชาการเกษตร เรื่อง
เงื่อนไขการนำเข้าผลมะม่วงสดจากราชอาณาจักรกัมพูชา พ.ศ. ๒๕๕๙

(ดูข้อมูลจากภาพกฎหมาย)

ปริยานุช/จัดทำ
๕ ตุลาคม ๒๕๕๙

วริญา/ตรวจ
๑๗ ตุลาคม ๒๕๕๙

[๑] ราชกิจจานุเบกษา
เล่ม ๑๓๓/ตอนพิเศษ ๒๒๑ ง/หน้า ๒๑/๓๐ กันยายน ๒๕๕๙